Document ID: /roh_data/filtered/fineweb-2-filterrobots_roh.jsonl.gz/67356

Il Cussegl naziunal ha danovamain refusà d'abolir la situaziun da corona extraordinaria. Cun 128 cunter 42 vuschs e 6 abstenziuns ha el detg Na ad ina moziun dal schef da fracziun da la PPS, Thomas Aeschi (ZG). La gievgia ha il Cussegl dals chantuns da discutar ina moziun cun il medem text, dentant inoltrada dal president da partida Marco Chiesa.
Il cusseglier naziunal da la partida populara turitgaisa Alfred Heer ha tranter auter ditg – ch'i na saja betg pli necessari ch'il Cussegl federal mainia vinavant il dictat. Tant il Cussegl federal sco er l’administraziun federala, n’hajan numnadamain betg gì grond’influenza sin l’andament da la pandemia.
Gia il zercladur aveva il Cussegl dals chantuns refusà ina sumeglianta pretensiun da la PPS, cun 25 cunter 16 vuschs. Quai suenter che gia il Cussegl naziunal aveva ditg Na.